**EL DEPARTAMENT DE SALUT INFORMA SOBRE EL BAIX RISC DE TRANSMISSIÓ A TRAVÉS DE LA PREMSA EN PAPER**

La principal via de transmissió del virus SARS-CoV-2 és la via aèria, a través de petites gotes que es produeixen quan una persona infectada tus, esternuda o parla, a distàncies curtes. Aquestes gotes són relativament pesades, no viatgen lluny i es dipositen ràpidament al terra o a les superfícies properes.

D’acord amb les investigacions científiques disponibles, la transmissió del virus a través del contacte amb el paper és molt baixa. S’ha observat que en superfícies poroses, com el paper i el cartró, la transmissió té menys potència i durabilitat que en superfícies no poroses. En el cartró s’ha observat una disminució del 99,9% de la infectivitat en poc més de 2 dies. En el paper, que és més porós, s’estima que pot romandre menys temps. De fet, un estudi sobre persistència en paper imprès mostra reduccions del 99,99% en 30 minuts.

La persistència de SARS-CoV-2 sobre paper és, doncs, amb alta probabilitat, molt curta en el temps i el potencial infecciós de papers tocats per altres mans, en termini de minuts o hores desapareixeria, si considerem les dades conegudes fins al moment. Per tant, el risc de contraure el virus a través d'un paper imprès és insignificant.

D’altra banda, actualment la producció de diaris està totalment automatitzada i a penes hi ha intervenció humana fins al darrer punt de distribució, per la qual cosa no es consideren elements de risc quan arriben a aquest punt.

Per aquest motiu, i donada la importància de la premsa com a eina de comunicació a la població, el Departament de Salut considera que es pot continuar posant a disposició del públic material de premsa i revistes en establiments de restauració i altres tipus d’establiments i locals, sempre i quan les persones usuàries adoptin les mesures oportunes de prevenció: desinfectar-se bé les mans abans i després d’agafar aquest material, portar posada la mascareta durant tota l’estona que en faci ús, i respectar les normes bàsiques d’higiene.